**O B R A Z L O Ž E NJ E**

Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15 i 37/21, u daljnjem tekstu: Uredba) člankom 10. propisano je da temeljni dokument za raspisivanje i provedbu javnog natječaja donosi čelnik tijela državne uprave, odnosno nadležno tijelo jedinice lokalne samouprave u obliku općeg akta, a člankom 60. stavka 1. točke 9. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22) propisano je da gradonačelnik Grada Zagreba donosi opće i pojedinačne akte kada je na to ovlašten propisima.

Pravilnikom o financiranju udruga iz proračuna Grada Zagreba (Službeni glasnik Grada Zagreba 19/19, 18/21 i 6/22) utvrđeni su uvjeti, mjerila i postupci za dodjelu i korištenje sredstava proračuna Grada Zagreba udrugama u cilju provedbe aktivnosti od interesa za opće dobro, a kojima se ispunjavaju ciljevi i prioriteti definirani strateškim i planskim dokumentima Grada Zagreba.

Ovim se prijedlogom Pravilnika o izmjenama i dopunama Pravilnika o financiranju udruga iz proračuna Grada Zagreba određuje da se odredbe pravilnika ne odnose na postupak financiranja lovnogospodarskih osnova na području Grada Zagreba  koje provode udruge ovlaštenici prava lova, a koje će se urediti posebnim aktom.

Predloženim se izmjenama dopunjuju i s Uredbom usklađuju odredbe o sukobu interesa članova povjerenstava, izričito se navode osobe ovlaštene za zastupanje na koje se primjenjuje uvjet da se ne vodi kazneni postupak, ukida se ograničenje vezano uz rok upisa udruge u registar najmanje jednu godinu prije dana objave natječaja kao uvjet za ispunjavanje formalnih uvjeta natječaja, kod uvjeta urednog ispunjavanja obveza iz svih prethodno sklopljenih ugovor i zaključaka o financiranju iz proračuna Grada Zagreba briše se ograničenje kojim se ispunjavanje uvjeta odnosilo na godinu koja prethodi raspisivanju natječaja te se radi potreba koje su se ukazale tijekom provođenja postupaka dodjele sredstava organizacijama civilnog društva odredbe Pravilnika usklađuju s nastalim potrebama.

Jedna od bitnih dopuna je da se prilikom provođenja postupka javnog natječaja za dodjelu sredstava uvodi mogućnost naknadnog dopunjavanja, odnosno ispravljanja prijave potrebnim podacima ili prilozima. Navedena izmjena će uvelike doprinijeti smanjenju broja prijava koje ne ispunjavaju formalne uvjete natječaja zbog nepotpune dokumentacije i manje bitnih nedostataka, a time će se povećati broj kvalitetnih programa ili projekta koji će ući u postupak ocjenjivanja.

Bitna izmjena je i uvođenje mogućnosti sklapanja ugovora s rokom provedbe godinu dana od dana sklapanja ugovora, što otvara mogućnost da se projekti i programi provode i u sljedećoj kalendarskoj godini, odnosno s rokom provedbe koji bi bio do sklapanja sljedećeg ugovora o financiranju čime bi se osigurao kontinuitet financiranja.

Kako bi se izbjegla različita tumačenja, odredba vezana uz djecu kao potencijalne korisnike i osobe koje će kroz provedbu projektnih aktivnosti biti u kontaktu s njima izmijenjena je na način da se umjesto pobrojanih kaznenih djela navodi važeći propis kojim je regulirano pravo uvida u kaznenu evidenciju čime smisao dosadašnje odredbe ostaje isti.

Temeljem Zakona o pravu na pristup informacijama (Narodne novine 25/13 i 85/15) o Nacrtu prijedloga Pravilnika o izmjenama i dopunama Pravilnika o financiranju udruga iz proračuna Grada Zagreba provodi se internetsko savjetovanje u razdoblju od 31. listopada do 30. studenoga 2022.

Sukladno navedenom predlaže se donošenje Pravilnika o izmjenama i dopunama Pravilnika o financiranju udruga iz proračuna Grada Zagreba, kao u privitku.